India og Pakistan enige om våpenhvile
Samtalene var de første mellom de to regjeringssjefene etter at Sharif vant valget i Pakistan i vår, ifølge nyhetsbyrået AFP. De møtte hverandre på et hotell i New York i forbindelse med FNs hovedforsamling. - Begge var enige om at en bedring av situasjonen ved delelinjen i Kashmir er en forutsetning for å bedre forholdet mellom landene, noe de begge ønsker, sier Indias nasjonale sikkerhetsrådgiver Shivshankar Menon. Det har vært kamper mellom indiske og pakistanske soldater i den omstridte Kashmir-regionen tidligere i år. Sammenstøtene har vært noen av de verste i området på ti år. Både Sharif og Singh har gjort det klart at de ønsker å gjenopprette ro og orden i Kashmir, som begge landene formelt gjør krav på. (©NTB)
Indias statsminister Manmohan Singh og hans nye pakistanske kollega Nawaz Sharif var enige om å gjenopprette våpenhvilen i Kashmir da de møttes i New York søndag.